#سلس_بولي
ما نكول سلس بولي إلا بعد عمر 5 سنين
و نسبه الأولاد اللي بيهم سلس أكثر من البنات بشويه
التاريخ الطبي العائلي موجود في نص هذه الحالات؟
و بالأطفال العاديين من 80 إلى 85 بالميه مسيطرين على موضوع الإدرار ليلا
الأهم عدنا و اللي نسأله دائما هو أنه الطفل ما فد يوم سيطر على ادرار الليل لو سيطر كم شهر و بعدين كام ما يسيطر؟
التشخيص بسيط و يشخصه الك طبيبك المختص بعد ما يستثني الأسباب العضويه
نجي للعلاج
العلاج بسيط و راح اسويه نقاط
1. أولا الاطمئنان بأن هذه حاله مو عضويه و راح تروح بمرور الأيام
2. ماكو اي داعي لاذيه الطفل نفسيا و تخلوه يغسل ملابسه من يكعد الصبح أو تعيروه بكلمات ما حلوه
3. تقليل السؤائل و المي إلى أقل من 60 سيسي باليل بعد ال 6 أو ال 7 مساءا
طبعا ال 60 سيسي ربع كلاص مي
4. وداعا للسكر و الكافيين أو الشاي أو القهوه وره ال 4 عصرا
5. انتبه اذا كان الطفل يشخر و عنده زوائد مراجعه الطبيب حالا لأن بس تنشال هاي الزوائد يروح السلس البولي
6. صح تعريف السلس هو للأطفال فوك 5 سنين بس ما يتعالج إلا بعد ال 6 سنين
7. أهم نقطه هي آخر نقطه التحفيز و الهدايا مهمه جدا و خلي جدول صغير يم رأس طفلك اذا جمع 4 أو 5 ليالي بدون ادرار اشتريله الهديه و بيوم اللي يكعد جاف اشتريله هديه
و لا تنسى تاخذه للتواليت قبل النوم
قسم من العوائل تكعد أطفالها بصوره متكررة ليلا حتى يتدرر و هي طريقه غير مثبته الكفاءة بس البعض وجدها مفيده
8. العلاج و هو يصفه الك طبيبك
#ملاحظه : الصفحه ما كاعد تنمو مثل قبل فادعو اصدقائكم و شاركوا المنشور حتى ننشر المعلومات الطبيه أكثر و أكثر
شكرا